পুরান ঢাকার আলুবাজারে প্রায় ৭০ বছর ধরে ব্যবসা করছে সোনালী ট্রেডার্স নামে একটি প্রতিষ্ঠান। এটি ইতালি, তুরস্ক, আমেরিকা থেকে প্রেসার ভালব আমদানি করে। ব্রয়লারের নিরাপত্তায় প্রয়োজন হয় এই গ্যাস ভালবের। বেশ দুঃখ নিয়ে প্রতিষ্ঠানটির ব্যবস্থাপনা পরিচালক শাহজাহান কবির বলছিলেন, বাজারে যেদিনই আমাদের প্রেসার ভালব আসে; তার দুই-তিন মাসের মাথায় অবিকল একই জিনিসে নবাবপুর, সিদ্দিকবাজার ছেয়ে যায়। কিছু অসাধু ব্যবসায়ী আমাদের আসল ভালবটি নিয়ে চীনের গোয়াংজু শহরে যায়। সেখানে এর নকল বানিয়ে ঢাকার বাজারে এনে বিক্রি করে। আমরা যে ভালবটি বিক্রি করি এক হাজার টাকায়, সেটিরই নকল পাশের দোকানে বিক্রি হয় আট শ টাকায়। আর এসব নকল পণ্য বিক্রি হচ্ছে আইনশৃঙ্খলা বাহিনীর চোখের সামনে।